UDHËZIM
Nr. 858, datë 25.7.2025

PËR PROCEDURËN E REKRUTIMIT TË PUNONJËSVE NË AGJENCINË SHTETËRORE TË KADASTRËS

Në mbështetje të ligjit nr. 7961, datë 12.7.1995, “Kodi i Punës i Republikës së Shqipërisë”, i ndryshuar, ligjit nr. 44/2015, “Kodi i Procedurave Administrative të Republikës së Shqipërisë”, si dhe neneve 9 dhe 11, të ligjit nr. 111/2018, “Për Kadastrën”, në funksion të përmirësimit dhe mbarëvajtjes së veprimtarisë administrative të ASHK-së,

UDHËZOJ:

I. PROCEDURA E REKRUTIMIT TË PUNONJËSVE NË AGJENCINË   SHTETËRORE TË KADASTRËS
1. Drejtoria e Përgjithshme e Agjencisë Shtetërore të Kadastrës kryen evidentimin e numrit të përgjithshëm të vakancave në të gjithë strukturën e saj, si dhe drejtorive/zyrave vendore për të cilat duhet të kryhet procedura e rekrutimit, të evidentuara sipas pozicionit të punës dhe kërkesave të veçanta për sa i përket formimit profesional respektiv. 
2. Pas evidentimit, nga ana e Drejtorisë së Përgjithshme të ASHK-së, bëhet shpallja e vendeve vakante në faqen zyrtare të ASHK-së, afishohet në ambientet e publikimeve në Drejtorinë e Përgjithshme të Agjencisë Shtetërore të Kadastrës dhe drejtorive/zyrave vendore, si dhe në Agjencinë Kombëtare të Punësimit. Në shpallje përcaktohen vendet vakante për konkurrim, sipas drejtorive/zyrave vendore, kriteret e përgjithshme dhe të veçanta që duhet të plotësojnë kandidatët, si dhe afati i dorëzimit të dokumenteve në rrugë elektronike brenda afatit kohor të caktuar nga dita e shpalljes. 
3. Drejtori i përgjithshëm i ASHK-së, miraton me urdhër krijimin e Komisionit të Vlerësimit, i cili përbëhet nga 3 (tre) anëtarë, dy prej të cilëve janë punonjës të Agjencisë Shtetërore të Kadastrës dhe një anëtar i jashtëm me profesion pedagog/specialist i fushës.
Në këtë urdhër përcaktohen detyrat e komisionit lidhur me procedurën e konkurrimit, ndër të cilat dhe hartimi i tezës së testimit me shkrim dhe pyetjeve të testimit me gojë. 
4. Anëtari i jashtëm i komisionit, specialist i fushës për profilet jurist/inxhinier/ekonomist etj., përzgjidhet nga Universiteti i Tiranës, pas kërkesës për vendosje në dispozicion nga ana e ASHK-së. 
5. Anëtarët e Komisionit të Vlerësimit nënshkruajnë në çdo rast, deklaratën e paanshmërisë në përzgjedhjen e kandidaturave sipas profileve përkatëse. (jurist/inxhinier etj.).
6. Pas përfundimit të afatit të dorëzimit nga ana e Sektorit të Burimeve Njerëzore kryhet verifikimi paraprak i dokumentacionit (dosjeve) të depozituara nga kandidatët në lidhje me plotësimin e kërkesave të posaçme dhe kritereve të përgjithshme duke u mbajtur procesverbali përkatës.
7. Pas shqyrtimit të dokumentacionit të depozituar nga kandidatët, kryhet në adresën elektronike njoftimi i të gjithë kandidatëve të kualifikuar, duke i njoftuar lidhur me datën, orën dhe vendin e zhvillimit të testimit me shkrim. Kandidatët e skualifikuar njoftohen në lidhje me skualifikimin nga procesi duke i njoftuar edhe të drejtën dhe afatin e ankimit.
8. Kandidatët që plotësojnë kushtet dhe kriteret e veçanta do t’u nënshtrohen procedurave të mëtejshme të vlerësimit, nga  komisioni i posaçëm i ngritur për këtë qëllim, në lidhje me:
a) Vlerësimin me shkrim, deri në 40 pikë; 
b) Intervistën e strukturuar me gojë, deri në 30 pikë;
Gjatë intervistës do të vlerësohen në lidhje me: njohuritë, aftësitë, kompetencën në lidhje me pozicionet për të cilat aplikojnë; eksperiencën e tyre të mëparshme, si dhe motivimin, aspiratat dhe pritshmëritë e tyre për karrierën.
[bookmark: _GoBack]c) Jetëshkrimin, që konsiston në vlerësimin e arsimimit, të përvojës e të trajnimeve, të lidhura me fushën, deri në 30 pikë.
Kanë të drejtë të marrin pjesë në intervistën e strukturuar me gojë kandidatët të cilët kanë grumbulluar në vlerësimin me shkrim mbi 20 pikë.
9. Të gjithë kandidatët pjesëmarrës në fazën e fundit të testimit me gojë njoftohen elektronikisht në lidhje me pikët e mbledhura dhe informohen nëse janë kandidatë fitues. Gjithashtu, ata njoftohen për plotësimin e dokumentacionit (dosjes) fizike sipas përcaktimeve përkatëse. 
10. Pas çdo fazë të procedurës së vlerësimit, në përputhje me parimin e transparencës dhe të dëgjimit të palëve në proces administrativ, në çdo njoftim të kryer kandidatëve jo fitues, në secilën fazë të konkurrimit, i lihet në dispozicion dhe një afat për ankimin e rezultatit. Për çdo ankim mbahet procesverbal/vendim përkatës, lidhur me pranimin ose jo të ankimit. 
11. Drejtori i përgjithshëm i ASHK-së, miraton me urdhër krijimin e Komisionit të Shqyrtimit të Ankimeve.  
Ky udhëzim hyn në fuqi pas botimit në Fletoren Zyrtare.

 DREJTOR I PËRGJITHSHËM
Lorena Goxhobelli

